**ΡΑΨΩΔΙΑ Β [Ο Όνειρος - Η δοκιμασία του στρατού - Ο κατάλογος των πλοίων]**

Η ραψωδία Β συνδέεται άρρηκτα με τους στίχους 494-612 της ραψωδίας Α. Σ’ αυτούς τους στίχους της πρώτης ραψωδίας η Θέτιδα πραγματοποιεί την υπόσχεσή της προς τον Αχιλλέα ικετεύοντας τον Δία με σκοπό την αποκατάσταση της τιμής του γιου της· ο Δίας της υπόσχεται ότι θα ικανοποιήσει την παράκλησή της («βουλή» του Δία). Η Ήρα, που αντιλήφθηκε τη συνάντηση Δία-Θέτιδας, αντέδρασε, αλλά ο Δίας οργίστηκε και απάντησε βίαια στα παράπονα και τις κατηγορίες εναντίον του. Ο Ήφαιστος παρεμβαίνει, ηρεμεί τα οξυμμένα πνεύματα και επαναφέρει την ευδιαθεσία στην κατοικία των θεών.

Στη ραψωδία Β αρχίζει να τίθεται σε εφαρμογή η *βουλή* του πατέρα των θεών και των ανθρώπων. Ο Δίας ξαγρυπνούσε σκεπτόμενος με ποιον τρόπο θα προξενούνταν συμφορές στους Αχαιούς, ώστε να αναγκασθούν να ζητήσουν τη βοήθεια του Αχιλλέα. Το σχέδιο που σκέφτηκε τίθεται σε άμεση εφαρμογή: Στέλλει στον ύπνο του Αγαμέμνονα τον Όνειρο με τη μορφή του Νέστορα, για να τον προτρέψει να επιτεθεί στους Τρώες, διότι δήθεν έφθασε η ώρα να τους νικήσει ολοκληρωτικά.

Το επόμενο πρωί ο Ατρείδης, ανυποψίαστος από την παγίδα που του είχε στήσει ο Δίας, κάλεσε σε σύσκεψη τους άλλους αρχηγούς και τους ανακοίνωσε ότι θα έδινε διαταγή στον στρατό των Αχαιών για γενική επίθεση. Πρώτα, όμως, ήθελε να δοκιμάσει το φρόνημα των στρατιωτών. Στη συνέλευση του στρατού ο Αγαμέμνονας είπε ότι θα ήταν πιο συνετό να επιστρέψουν στην πατρίδα τους, γιατί πολεμούσαν εδώ και εννέα χρόνια χωρίς αποτέλεσμα, ενώ οι Τρώες είχαν πλέον ενισχυθεί σημαντικά από συμμάχους. Οι Αχαιοί αμέσως ξεχύθηκαν με μεγάλη χαρά και ανακούφιση προς τα καράβια τους, για να αποπλεύσουν το συντομότερο δυνατόν. Παρεμβαίνει τότε η Ήρα, η οποία έστειλε την Αθηνά να εμποδίσει τους Αχαιούς να φύγουν. Η Αθηνά παρακινεί τον Οδυσσέα να συγκρατήσει τους στρατιώτες. Ο Οδυσσέας κατορθώνει να τους πείσει να επιστρέψουν στη συνέλευση με τον ακόλουθο τρόπο: Όταν μιλούσε με άρχοντα, του έλεγε πως η φυγή ήταν πράξη δειλίας και ότι ο λόγος που μίλησε έτσι ο Αγαμέμνονας ήταν για να δοκιμάσει τους άνδρες· όταν μιλούσε με απλούς στρατιώτες, χρησιμοποιούσε προσβλητικές φράσεις και με αυστηρά λόγια τους υποδείκνυε πως πρέπει να μείνουν και να υπακούσουν στις εντολές του αρχιστράτηγου.

Στη νέα συγκέντρωση του στρατεύματος συμβαίνει αρχικά το επεισόδιο με τον Θερσίτη, το οποίο λήγει με την επέμβαση και πάλι του Οδυσσέα, ο οποίος στη συνέχεια μίλησε με ενθαρρυντικά λόγια θυμίζοντας και την προφητεία του Κάλχα ότι η Τροία θα έπεφτε στο δέκατο έτος. Ακολουθεί ο λόγος του Νέστορα που δρα ενισχυτικά προς τον λόγο του Οδυσσέα. Ο Αγαμέμνονας, αφού αποκαταστάθηκε το ηθικό του στρατού, διέταξε να ετοιμαστούν για μάχη. Ακολουθούν θυσίες προς τους θεούς και εκκλήσεις προς τον Δία για βοήθεια. Στη συνέχεια, ο στρατός παρατάχθηκε για μάχη παίρνοντας θέση απέναντι από τα τείχη της Τροίας.

Στο τέλος της ραψωδίας ο ποιητής επικαλείται τη βοήθεια των Μουσών, για να απαριθμήσει τον μακρύ κατάλογο των δυνάμεων των Αχαιών. Απαριθμεί αφενός τα πλοία, τους αρχηγούς, τις πόλεις και τους συμμάχους των Ελλήνων και αφετέρου των Τρώων. Με αυτόν τον τρόπο το ακροατήριο παίρνει σημαντικές πληροφορίες και δημιουργείται η εντύπωση ότι τώρα ξεκινάει ο πόλεμος, αν και βρισκόμαστε στον ένατο χρόνο του.

**ΡΑΨΩΔΙΑ Γ [Όρκοι – Τειχοσκοπία – Μονομαχία Αλέξανδρου και Μενέλαου]**

Ήρθε η ώρα για μάχη και ο πρώτος πους θα βγει από το στράτευμα των Τρώων για να προκαλέσει τους αντιπάλους είναι ο Πάρης. Ο Πάρης-Αλέξανδρος και ο Μενέλαος αποφασίζουν να μονομαχήσουν. Όποιος νικήσει θα πάρει την Ελένη και τους θησαυρούς που η αρπαγή τους προκάλεσε τον πόλεμο. Στα τείχη της Τροίας τρέχει και η Ελένη κλαίγοντας για να δει τη μονομαχία, αφού την ενημέρωσε η Ίρις, η αγγελιαφόρος των θεών. Βλέποντάς την οι δημογέροντες επαινούν την ομορφιά της. Ο Πρίαμος της μιλά πατρικά και της ζητά να του κατονομάσει τους Αχαιούς πολεμιστές, καθώς τους βλέπουν από ψηλά. Από το διάλογο Ελένης-Πριάμου μπορούμε να ανιχνεύσουμε πολλά στοιχεία για τους ήρωες του έπους, τόσο για την Ελένη και τον Πρίαμο, όσο και τον Αγαμέμνονα, τον Οδυσσέα, τον Μενέλαο, τον Αίαντα και τον Ιδομενέα.

Στη μονομαχία που ακολουθεί, ο Μενέλαος νικά τον Πάρη και καθώς ετοιμάζεται να τον σκοτώσει, επεμβαίνει η θεά Αφροδίτη μεταφέροντας τον Πάρη στο παλάτι μέσα σε ένα σύννεφο. Η θεά με τη μορφή γριάς δούλας προσπαθεί να στείλει την Ελένη στην αγκαλιά του Πάρη, αλλά εκείνη καταλαβαίνει το τέχνασμα και συναινεί μόνο έπειτα από τις απειλές της.

**ΡΑΨΩΔΙΑ Γ [Όρκοι – Τειχοσκοπία – Μονομαχία Αλέξανδρου και Μενέλαου]**

**Στίχος 121-140:** η Ίριδα ως Λαοδίκη βρίσκει την Ελένη να υφαίνει ένα υφαντό που αναπαριστά τον πόλεμο που γίνεται για χάρη της. Η θεά την ενημερώνει ότι ο πόλεμος έχει σταματήσει για λίγο και όλοι περιμένουν τη μονομαχία Πάρη-Μενέλαου, στην οποία έπαθλο θα είναι η Ελένη. Τα λόγια της κάνουν την Ελένη να νοσταλγεί τον άνδρα της, τη χώρα της και τους γονείς της (προοικονομία).

**Στίχος 141-160:** η Ελένη καλύπτει το κεφάλι με ένα κάλλυμμα και ανεβαίνει με τις υπηρέτριές της στις Σκαιές πύλες. Οι γέροντες την βλέπουν και θαυμάζουν την ομορφιά της.

**Στίχος 161-177**: ο Πρίαμος καλεί την Ελένη και της εξηγεί ότι δεν τη θεωρεί υπεύθυνη για αυτά που συμβαίνουν. Στη συνέχεια της ζητά να του πει ποιος είναι ο όμορφος και σεβάσμιος άνδρας που βλέπει στο στρατόπεδο των Αχαιών. Η Ελένη αποκαλύπτει στον πεθερό της τη μεταμέλειά της για τη φυγή της (προοικονομία), αλλά και την προθυμία της να του πει ό,τι θέλει να μάθει εκείνος.

**Στίχος 178-190**: ο άνδρας για τον οποίο τη ρώτησε είναι ο Αγαμέμνονας. Ο Πρίαμος εκφράζει τον θαυμασμό του για τον βασιλιά των Αχαιών.

**Στίχος 191-224:** ο επόμενος Αχαιός για τον οποίο ρωτά ο Πρίαμος είναι ο Οδυσσέας, ενώ ο Αντήνορας θυμάται πως είχε συμπεριφερθεί ο Οδυσσέας όταν είχε έρθει με το Μενέλαο στο παλάτι του για να ζητήσουν την Ελένη.

**Στίχος 225-233:** ο Πρίαμος ξεχωρίζει τον Αίαντα από την επιβλητική κορμοστασιά του, αλλά η Ελένη του μιλά και για τον Ιδομενέα, αφού είχε φιλοξενηθεί πολλές φορές στο παλάτι του Μενέλαου.

**Στίχος 234-244:** η Ελένη αναζητά τα αδέρφια της, τον Κάστορα και τον Πολυδεύκη. Αναρωτιέται αν έχουν παραμείνει στη Σπάρτη ή αν συμμετέχουν στην εκστρατεία αλλά δεν βγαίνουν να πολεμήσουν από ντροπή για την αδερφή τους (ειρωνεία).

****

**ΔΡΑΣΤΗΡΙΟΤΗΤΕΣ**

1. Αξιοποιώντας στοιχεία από τον διάλογο Ελένης-Πριάμου να τους χαρακτηρίσετε, καθώς και τους υπόλοιπους ήρωες στους οποίους αναφέρονται. Αξιοποιήστε τα επίθετα που αποδίδονται σε κάθε ήρωα, τα λόγια και τις πράξεις τους, καθώς και τα συναισθήματά τους.
2. Να αναφερθείτε στα λόγια της Ελένης για τα αδέρφια της και στα αισθήματα που κρύβονται πίσω από αυτά.
3. Στον Όμηρο είναι χαρακτηριστική η περιγραφική τεχνική της «έκφρασης». Να την εντοπίσετε στο κείμενο και να παρουσιάσετε τον λειτουργικό της ρόλο, δηλαδή το ρόλο της στην οικονομία του έπους.
4. Να συγκρίνετε την παρουσίαση της σκηνής της τειχοσκοπίας από τον Όμηρο και από το Γιάννη Ρίτσο.
5. Να περιγράψετε την Ελένη έτσι όπως εμφανίζεται στα τείχη της Τροίας. Τι συμπεραίνετε;